<b>תשובה </b>עמדנו על השאלה הבאה בכתבכם וראינו שאינו חייב שבועת היסת למי שנסתפק על חברו שגנב לו שהרי אינו יודע בבירור אם גנבו הוא או שמא אחר גנבו ובאיזה דבר יהיה שבועת היסת בדבר שיכול להפוך השבועה על התובע שישבע ויטול אמנם מי שאינו יכול לישבע אם יהפכו עליו השבועה אין בכגון זה שבועת היסת אבל יש חרם סתם וכמו כן בנדון דידן אם אינה יודעת לאה בבירור על דינה בתה אין עליה כי אם חרם סתם ואמנם דין בן בית אין זה על מי שדר עמהם בבית אבל הוא במי שמכניס ומוציא עמהם במקח וממכר וכיוצא וכמו שאמרו ובן בית שאמרו לא שנכנס ויוצא ברגליו אלא שמכניס לו פועלים ומוציא לו פועלים וכך הדין: